2 โบรกฯเชียร์ “ซื้อ” EKH มองผลงานปี 62 สดใส เคาะเป้าหนัก 8.40 บ.อัพไซด์ 14%
2 โบรกฯเชียร์ “ซื้อ” EKH มองผลงานปี 62 สดใส เคาะเป้าหนัก 8.40 บ.อัพไซด์ 14%
2 โบรกฯเชียร์ “ซื้อ” EKH มองผลงานปี 62 สดใส เคาะเป้าหนัก 8.40 บ.อัพไซด์ 14%
18 ก.ค. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ เกี่ยวกับหุ้นบริษัท เอกชัยการแพทย์ จำกัด (มหาชน) หรือ EKH โดยมีนักวิเคราะห์ประเมินแนวโน้มผลการดำเนินงานของ EKH จะเติบโตอย่างต่อเนื่อง พร้อมให้ราคาเป้าหมายสูงสุดที่ระดับ 8.40 บาทต่อหุ้น ซึ่งหากเทียบกับราคาปิดวานนี้ (18 ก.ค.62) ที่ระดับ 7.40 บาท เท่ากับมีส่วนต่างราคาหุ้น (upside) 13.51%
ด้านบริษัทหลักทรัพย์ เอเอสแอล ประเมินภาพรวมปีนี้ของ EKH จะเติบโตราว 23% โดยมีรายได้เท่ากับ 782 ล้านบาท เนื่องจากปีนี้จะมีการเปิดอาคารกุมารเวชแห่งใหม่ ซึ่งรองรับเตียงผู้ป่วยได้เพิ่มอีก 60 เตียง จากเดิม 80 เตียง
ขณะที่ศูนย์ IVF บริษัทยังคงเป้าทั้งปีที่ 300 คู่ หรือเฉลี่ยเดือนละ 25 คู่ โดยในส่วนของ IVF ที่พระราม 9 พัฒนาให้เป็น One Stop Service เพื่อความสะดวกไม่เสียเวลาในการเดินทาง ซึ่งสามารถที่จะรองรับคนไข้ได้กว่า 100 คู่/เดือน
สำหรับแนวโน้มรายได้ไตรมาส 2/62 คาดการณ์ไว้ที่ 182 ล้านบาท เพิ่มขึ้น 28% เทียบกับช่วงเดียวกันของปีก่อน แต่ลดลง 9% เทียบกับไตรมาสที่ผ่านมา จากปัจจัยฤดูกาล
ทั้งนี้รายได้ที่เพิ่มขึ้นมาจากการเพิ่มขึ้นของจำนวนผู้ป่วยปกติ Occupancy rate ที่สูงขึ้น รวมถึงผู้ป่วยมีอัตราการครองเตียงที่สูงขึ้น และจากศูนย์ IVF ทำให้โดยรวมแล้วมองว่ากำไรจะอยู่ราว 37 ล้านบาท เพิ่มขึ้น 68% เทียบกับช่วงเดียวกันของปีก่อน และลดลง 18% เมื่อเทียบไตรมาสที่ผ่านมา
ดังนั้น ฝ่ายวิจัย ได้กำหนดคำแนะนำ “ซื้อ” ให้ราคาเป้าหมาย  8.40 บาท มี Upside อยู่ 19.15% จากแนวโน้มผลประกอบการที่เติบโตโดดเด่นเหนืออุตสาหกรรม ทางฝ่ายเลือก EKH เป็น Top Pick ของกลุ่มโรงพยาบาลขนาดเล็ก
 
ขณะที่บริษัทหลักทรัพย์ เคจีไอ (ประเทศไทย) ระบุในบทวิเคราะห์ว่า เมื่อพิจารณาแนวโน้มผลการดำเนินงานในปี 62 ของ EKH แล้ว คาดว่ารายได้จากการให้บริการรักษาพยาบาลทั่วไปของ EKH (Non-IVF) จะเพิ่มขึ้น 18.3% เมื่อเทียบกับช่วงเดียวกันของปีก่อน ในขณะที่คาดว่ารายได้จากศูนย์กุมารเวชจะอยู่ที่ 183.5 ล้านบาท คิดเป็น 23% ของรายได้รวม ซึ่งสะท้อนว่ารายได้จากศูนย์กุมารเวชจะเติบโตเมื่อเทียบกับช่วงเดียวกันของปีก่อน ในอัตราที่เร็วกว่าเดิม เนื่องจากรายได้ส่วนนี้คิดเป็นแค่ 20.4% ของรายได้รวมในปี 61 เท่านั้น
ทั้งนี้ ในปี 62 ยังคงประมาณการกำไรสุทธิปีนี้ของ EKH ไว้ที่ 159  ล้านบาท (เพิ่มขึ้น 35.9% เทียบกับช่วงเดียวกันของปีก่อน) และปี 63 ที่ 177 ล้านบาท (เพิ่มขึ้น 11.3% เทียบกับช่วงเดียวกันของปีก่อน) โดยทางฝ่ายวิจัยคาดว่ารายได้ปี 62-63 จะอยู่ที่ 798 ล้านบาท (เพิ่มขึ้น 25% เทียบกับช่วงเดียวกันของปีก่อน) และ 877 ล้านบาท (เพิ่มขึ้น 10.0% เทียบกับช่วงเดียวกันของปีก่อน) ตามการเติบโตของรายได้จากค่ารักษาพยาบาลและบริการ IVF
ดังนั้นฝ่ายวิจัยจึงมองว่า EKH ยังเป็นหุ้นที่โดดเด่นในกลุ่มโรงพยาบาลทั้งในแง่ของอัตรากำไร, การเติบโตและราคาหุ้น โดยราคาหุ้น EKH วิ่งขึ้นมาแล้วถึง 31.5% นับจากต้นปีมาถึงช่วงเวลาปัจจุบัน ซึ่งสะท้อนถึงแนวโน้มการเติบโตที่แข็งแกร่ง และราคาที่ไม่แพง (เมื่อเทียบกับหุ้นอื่นในกลุ่ม) ดังนั้น จึงแนะนำ ซื้อ และให้ราคาเป้าหมายปี 62 ที่ 8.20 บาท (WACC ที่ 9%, TG ที่ 3%)